અમે જ્યાં અભ્યાસ કર્યો તે અમેરિકાની ટેક્સાસ એ. એન્ડ એમ. યુનિવર્સિટી(ટામુ) માં રેવેલી નામની કૂતરી યુનિવર્સિટીની ઑફિશિયલ માસ્કોટ છે. ૧૯૩૧માં ઓરીજીનલ રેવેલી મળી પછી એના જેવી દેખાતી કૂતરીઓને આ માનદ સ્થાન આપવામાં આવે છે. ફૂટબોલ ક્રેઝી અમેરિકા અને અમારી એ યુનિવર્સિટીમાં રેવેલીનું અવસાન થાય તો એને ફૂટબોલ સ્ટૅડિયમમાં સ્કોર બોર્ડ તરફ મોં રહે તે રીતે દફનાવવામાં આવે છે જેથી એ મર્યા પછી પણ ટીમને ચીઅર અપ કરતી રહે ! યુનિવર્સિટીના કેડેટ્સની ઇ-૨ કંપની એની દેખરેખ રાખે છે. રેવેલીને કેડેટ્સ મિસ. રેવ મેમ કહી બોલાવે છે. જો રેવેલીને ઇચ્છા થાય અને એ કોઈ કેડેટનાં બેડ પર સૂઈ જાય તો એ રાત કેડેટ ખુશીભેર જમીન પર સૂઈ જાય છે, એટલું જ નહિ પોતાનું અહોભાગ્ય સમજે છે! રેવેલી જો કૉલેજમાં આંટો મારે અને ચાલુ ક્લાસ દરમિયાન એ ભસે તો એ ક્લાસને તાત્કાલિક બરખાસ્ત કરવામાં આવે છે. આ આખી વાતમાં અમે સ્વભાવ પ્રમાણે ક્યાંય અતિશયોક્તિ નથી કરી!